ড. সুলতান মাহমুদ রানা: আন্তর্জাতিক রাজনীতির হিসাব সহজে মেলানো যায় না। সাম্প্রতিক মিয়ানমারের রোহিঙ্গা ইস্যুতে বিশ্বব্যবস্থায় এক ধরনের উত্তেজনা বিরাজ করছে। আন্তর্জাতিক শক্তিগুলো সবসময়ই নিজেদের স্বার্থ, আধিপত্য ঠিক রেখে তাদের নিজ নিজ অবস্থান বজায় রাখে। অনেক সময় কৌশলগত ভূমিকা রাখতেও দেখা যায়। রাজনীতির অন্যতম উপাদান স্বার্থ হওয়ায় জাতীয় ও আন্তর্জাতিক উভয় ক্ষেত্রে এ বিষয়টি সর্বদা লক্ষ করা যায়। রাখাইন রাজ্য ও রোহিঙ্গা ইস্যুতে মিয়ানমারের অবস্থানে চীন ও ভারত অনকেটা একাত্মতা রেখেছে। রোহিঙ্গা ইস্যুকে মিয়ানমার যেভাবে দেখছে, তারাও হয়তো সেভাবেই দেখছে। সঙ্গত কারণেই ভারত ও চীনের অবস্থানটি মিয়ানমারের পক্ষে পরিলক্ষিত হচ্ছে।